khistorydata/jeongjo-sjw-relations huggingface dataset:
정조 2년
戊戌九月二十三日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。以使名事。昨已言之。而予意則陳賀及謝恩表。各製一本齎去。似甚便好。使行先文。若書使名。則亦爲掣礙矣。國榮曰。先文只抵義州而止。不使彼國知之。似無掣礙之端矣。上曰。癸亥年必有前例。皇帝還都後。有陳賀與否。禮房承旨考承文院謄錄以待事。注書出去。分付。賤臣承命分付。國榮曰。彼國若用二十七日之制。則似不得陳賀。而彼若不用此制。我獨稱賀。則未知彼國之以爲何如。臣意則我國之先稱陳賀者。終涉如何矣。上曰。當更問於大臣。考見謄錄。決定。好矣。國榮曰。全羅水營戰船之失火。誠甚可怪矣。船隻繫置於水邊人跡不到之處。則許多戰船。豈有一時灰燼之理乎。此亦變怪之事矣。上曰。莫重戰船。不勤檢飭。致此失火。該水使已爲處分。而其在慮後之道。拿問後不可不嚴處矣。命退去。諸臣以次出。
정조 2년
行都承旨洪國榮藥院直。行左承旨鄭民始坐直。右承旨洪檢坐。左副承旨徐有防奉命在外。右副承旨吳載紹坐。同副承旨金魯淳坐直。注書柳孟養藥院直鄭東浚病。假注書李度謙仕直。事變假注書朴奎淳仕。
정조 2년
傳于洪檢曰。都承旨入侍。
정조 2년
傳于洪檢曰。下直守令入侍。
정조 2년
有政。吏批。判書洪樂純在外。參判未差。參議李義翊進。同副承旨金魯淳進。吏批啓曰。判書洪樂純在外。參判未差。小臣獨政未安。何以爲之。敢稟。傳曰。只出緊任。以李泰永爲校理。曺遠振爲修撰。李秉模爲兵曹參議。尹泰國爲掌樂主簿。申光儀爲長興主簿。金載久爲南部奉事。金載岳爲榮川郡守。金熤爲大司成。鄭光漢爲冬至使。李秉模爲副使。趙時偉爲書狀官。嘉善金相本今加嘉義。親臨觀武才時。騎芻四中加資事。承傳。
정조 2년
傳于洪檢曰。平壤庶尹。代今日政差出。
정조 2년
以徐命敏爲平壤庶尹。
정조 2년
傳于金魯淳曰。黃州牧使。代今日政差出。
정조 2년
以金履鐸爲黃州牧使。
정조 2년
傳于金魯淳曰。淸風府使。代今日政差出。
정조 2년
以閔鍾顯爲淸風府使。
정조 2년
鄭民始。以兵曹言啓曰。五衛將朴瑬。慶熙宮衛將李洸。俱以身病猝劇。時月之內。勢難供職。呈狀乞遞。輪番之任。不可久曠。竝改差。何如。傳曰。允。
정조 2년
兵批。行兵曹判書李徽之進。參判李鎭衡入直進。參議未差。參知宋煥喆病。同副承旨金魯淳進。
정조 2년
以沈頤之爲副摠管。具明遠爲同知。李格爲兼司僕將。趙夢熊李養謙爲五衛將。白東運爲武兼。李彝恒爲慶熙將。朴贊郁爲禿用別將。副司直李秉模李義弼。副司果李邦祜。副司正李度謙。同知單張鎭嵩。僉知三單。姜時顯金光白李恒源。前營將朴晉陽折衝。今降禦侮降資事。承傳。
정조 2년
吳載紹。以禮曹言啓曰。來十月初八日。行宗廟冬享大祭親行事。啓下矣。永寧殿。依前例同日遣大臣行祭事。知委。何如。傳曰。允。
정조 2년
又以實錄廳郞廳。以摠裁官意啓曰。本廳郞廳金熹黃昇源朴天衡宋煥億嚴思晩。方在罷職中。竝令該曹依例口傳權付軍職。冠帶常仕。何如。傳曰。允。
정조 2년
兵曹口傳政事。副司果金熹黃昇源宋煥億嚴思晩朴天衡。
정조 2년
吳載紹。以弘文館言啓曰。本館下番連日闕直。事甚未安。今日政新除授玉堂。待下批。仍卽牌招入直。何如。傳曰。允。
정조 2년
以副修撰李儒慶牌不進罷職傳旨。傳于吳載紹曰。只推。
정조 2년
以掌令李昌漢。正言韓晩裕牌不進罷職傳旨。傳于吳載紹曰。只推。
정조 2년
以校理李鼎揆牌不進罷職傳旨。傳于吳載紹曰。只推。
정조 2년
鄭民始。以兵曹言啓曰。今九月二十五日春塘臺親臨勸武軍官試取時節目。依今番觀武才殿試時例。磨鍊以入之意。敢啓。傳曰。知道。
정조 2년
又以宿衛所言啓曰。明日春塘臺勸武軍官試取殿座時。本所建陽門西營東營四處入直鄕軍。皆以該營賞試才出去。故金虎門入直砲手七十名。弘化門入直砲手七十名。廣智營入直砲手二十五名。集春營入直砲手二十五名除出。各其將官率領。靑陽門北邊及丹楓亭南邊。環衛作門。而春雲門以上。亦爲作門。以通人馬。竝待標信下。發令箭調發擧行之意。敢啓。傳曰。知道。
정조 2년
又以義禁府言啓曰。京畿監司鄭尙淳狀啓。據刑曹粘目內。驪州前牧使李文源。移本府處之事。允下矣。李文源時在京畿安山地云。依例發遣府書吏拿來。何如。傳曰。允。
정조 2년
又以義禁府言啓曰。全羅前左水使權拭拿問定罪事。傳旨啓下矣。權拭時在任所云。依例發遣府都事。交龜後拿來。何如。傳曰。允。
정조 2년
又以兵曹言啓曰。陞資拜營將者。以不職遞罷。則勿計朔數之多少。還收資級載在法典矣。忠州前營將朴晉陽。旣以不職。準瓜前削職所授加資。依法例還收之意。敢啓。傳曰。知道。
정조 2년
兵曹參判李鎭衡疏曰。伏以臣一窮生耳。通籍三十年。官不能進。與世相違。見棄於世久。故世之所以待臣。固其宜矣。臣自省自咎。杜門不與世相接者。亦多日月矣。何幸躬逢盛會。過蒙拂拭。位躋亞卿。恩曠千古。中夜興惟。實不知臣身何以得此於天地父母也。隕結糜粉。卽人臣例語。臣何敢費辭於殿下之前。而想聖明庶察螻蟻之微悃也。噫。臣命道奇窮。老而無子。形影相弔。誰與爲隣。然臣之本心。常有兢懼者存焉。何也。臣百無似。而遭千一之際。以卑微而升顯貴之列。微量已足。固無意於家室之累。臣性又疎懶。尋常在家。惟縱酒耽書。不以身外物掛在心頭。況天年之後螟蛉之計乎。嘗以生則報國。死則歸土。無所事而已。今日特蒙賜對。恩敎鄭重。爲念臣身後凄涼。多有所反復下敎。臣於是乎若株守迷見。不體聖訓。其亦負聖恩大矣。臣有從姪兢淵。其弟已爲臣兄之後。寡從嫂性難捨子。臣亦趑趄而至于今矣。嗚呼。殿下於臣。父也。父旣詔之。臣不以可子者子之。是臣不孝於父。不誠於君。且古禮。大夫無嗣者。請于朝。臣以殿下之恩遇可爲之地。臣烏可不以情私。暴於慈覆之下哉。伏乞聖慈。亟令攸司。以權知承文院副正字李兢淵。爲臣之後焉。臣無任屛營祈懇之至。謹昧死以聞。答曰。省疏具悉。卿之情事。已諭於下敎。依施焉。
정조 2년
刑曹判書洪樂命疏曰。伏以。臣於月前。蒙恩晋秩。今又伏承大司寇除命。臣誠震惶感激。汗淚交逬。臣世受國恩甚厚。況今臣之兄弟。又竝躋上卿。此人臣罕有之榮。雨露之澤。若偏臣家。欲報之德。昊天無極。第伏念朝家進人之道。厥有典則。先察其才識。次紀其勞績。然後方可以節次推遷。若臣者。以言乎人。則才謏識蔑。以言乎勞。則立朝以來。實無一事可紀。而徒以資歴稍久。苟然陞之。臣身饕冒。固不足恤。在聖政濫授之失。果何如也。且臣夙嬰奇疾。轉成沈痼。勞眩耳鳴。最係難醫。筋力奔走。亦無其望。今我聖明在上。治化日隆。雖巖穴之士。亦莫不洋洋動心。臣於是時。獨爲病廢。謝跡朝端。宛轉床笫。安得不自悼賦命之窮也。班資之難冒旣如彼。疾病之難强又如此。則見叨職任之人器不稱。有未暇論矣。玆於天牌之下。承膺無路。隨詣九閽之外。悉暴危苦之悃。伏乞聖慈俯垂憐察。亟命遞改臣新授職秩。以重公器。以安私分。千萬幸甚。答曰。省疏具悉。卿甚勿辭察任。
정조 2년
戊戌九月二十四日。記事官姜彙鈺。刑曹殺獄罪人李千奉加刑啓目。傳曰。各別嚴刑得情爲良如敎。
정조 2년
刑曹。僞造御寶罪人金奉鎭加刑啓目。傳曰。各別嚴刑得情爲良如敎。
정조 2년
刑曹。殺獄罪人李光點加刑啓目。傳曰。各別嚴刑得情爲良如敎。
정조 2년
戊戌九月二十四日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今日次對。以使事將收議。而予意則賀表一本。必爲製送。然後可免狼狽矣。國榮曰。以此以彼。從便爲之。無妨矣。上曰。近日實錄。幾何爲之云乎。國榮曰。連爲着實爲之。而尙無多數爲之者矣。命退去。諸臣以次出。
정조 2년
戊戌九月二十四日未時。上御誠正閣。下直守令入侍時。驪州牧使李壽勛。東萊府使李致中。天安郡守李成玉。果川縣監林濬浩。右副承旨吳載紹。假注書李度謙。記事官金勉柱李信祜。以次進伏訖。上曰。守令以次進前。壽勛進伏。上曰。汝以侍從出外。治民宜勉力爲之。今年則諸道舊還及兩營牙兵身米。雖皆除減。此何足爲民惠。汝須體朝家之至意。凡於恤民之政。各別惕念。可也。壽勛曰。聖敎至此。臣敢不盡心。思所以奉承乎。致中進伏。上曰。近來東萊弊端甚多。而通貨最爲大弊。汝下去後。須努力修擧。爲蘇弊之地。可也。致中曰。小臣才識鹵莾。無以堪承此任。而敢不惕念委畀之聖意乎。上曰。對馬島今年年事何如云耶。致中曰。聞爲赤地云矣。成玉進伏。上曰。誰族也。載紹曰。前承旨李敬玉六寸也。上曰。外任爲幾次。成玉曰。今爲五次矣。上曰。連爲準考乎。成玉曰。小臣待罪陰城時。貶題居中矣。上曰。下去須勉力爲治也。濬浩進伏。上曰。汝在桂坊時已熟知之。想必善爲治民。故特以末擬落點。須體念奉公。可也。濬浩曰。小臣猥叨聖恩。敢不竭心奉職乎。上命守令先退。上曰。酒臭甚多。承旨飮酒乎。仍命書傳敎曰。殊欠筵體。入侍承旨推考。命退。諸臣退出。
정조 2년
戊戌九月二十四日申時。上御誠正閣。左相入侍時。左議政徐命善。行都承旨洪國榮。記事官柳孟養金勉柱李信祜。以次進伏訖。上曰。今番使事。善爲區處矣。命善曰。以此爲之。然後事當順便矣。上曰。戶判兵參左承旨右副承旨入侍。戶曹判書具允鈺。兵曹參判李鎭衡。行左承旨鄭民始。右副承旨吳載紹進前。上曰。今日略有酒饌。故召卿等矣。仍命中使宣饌宣醞於諸臣。命善曰。再昨誕日。旣蒙前席醉飽。今又特召賜饌。臣等益切感祝矣。宣醞訖。上曰。嶺南及諸道尤甚邑。已停舊還。而大抵今年年事之失稔。八道同然。以舊逋之停退。諸道道臣。必皆狀請。豫爲一例特停。好矣。命善曰。各邑分等。雖有尤甚之次之別。其失稔則一也。不待狀請。特敎通融停捧。事甚允當矣。命書傳敎曰。今年年事。八道雖有異同。失稔則一也。同視之道。何待狀請。諸道舊還。勿論稍實之次邑。一竝停退事。分付諸道。民始曰。明日出宮。以何門爲之乎。上曰。以仁和門爲之。國榮曰。莫重御藥。惠民署醫生。隨去使行。以爲貿易云。事甚疎忽。御醫旣入去。則年例藥價銀。付之御醫。甚好矣。上曰。如是則事甚便好矣。上曰。兵參本無子。後嗣。何以爲之乎。鎭衡曰。姑無可合處。故今方咨且矣。上曰。如有可爲處。趁此時早定名號。似好矣。命善曰。其從姪中有可爲者而拘於些故。尙不得生意云矣。國榮曰。臣與此宰臣。自春坊時相好。而本心甚善。畢竟無子。極爲矜悶矣。上曰。然矣。使此人終無後嗣。殊爲可矜矣。國榮曰。臣等方欲勸成其立後矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨洪檢坐直。左副承旨徐有防坐。右副承旨吳載紹坐直。同副承旨金魯淳坐。注書柳孟養藥院直鄭東浚病。假注書李度謙仕直。事變假注書朴奎淳仕。
정조 2년
鄭民始。以宿衛所言啓曰。今日中日日次矣。本所所管入直部將守門將。禁軍扈衛軍官。武藝別監內外營入直軍兵等。待標信下。發令箭分送試所之意。敢啓。傳曰。知道。
정조 2년
吳載紹。以弘文館言啓曰。本館下番連日闕直。事甚未安。校理李鼎揆。副修撰李儒慶。旣有只推之命。竝卽牌招。以爲推移入直之地。何如。傳曰。允。
정조 2년
又以禮曹言啓曰。兵曹參判李鎭衡疏辭內。命途奇窮。老而無子。亟令攸司。以從姪權知承文院副正字兢淵爲後事據。答曰。省疏具悉。卿之情事。已諭於下敎。依施焉事。命下矣。依聖敎。李鎭衡同姓五寸姪兢淵立爲其後。立案成給之意。敢啓。傳曰。知道。
정조 2년
戊戌九月二十五日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨見李鎭衡疏。則辭語懇到。情私誠悽惻矣。國榮曰。然矣。兵參則或慮與者之持難。尙今咨且矣。昨日筵中。伏承恩敎。不得不擺脫些。故有此陳章矣。上曰。予常憐其老而無子。今則兵參有依賴處矣。國榮曰。且爲善得子矣。上曰。李兢淵人物。予已熟知之。雖親生子。何以加於此。可謂善得矣。國榮曰。聖敎誠然矣。上曰。擧子已整齊云乎。國榮曰。皆已整齊矣。上曰。今日內足可畢試乎。國榮曰。應試人不過百五十。今日內足可爲之矣。上曰。時刻入之。侍衛整齊。命退去。諸臣以次出。
정조 2년
戊戌九月二十五日辰時。上親臨春塘臺。勸武軍官試射入侍時。行都承旨洪國榮。行左承旨鄭民始。右承旨洪檢。左副承旨徐有防。右副承旨吳載紹。同副承旨金魯淳。記事官柳孟養。假注書李度謙。記事官金勉柱李信祜。以次陪從。上具翼善冠袞龍袍。乘輿由仁和門。詣春塘臺殿座。領議政金尙喆。行兵曹判書李徽之。行都承旨洪國榮。兵曹參知宋煥喆。副護軍李文德。兵曹正郞趙時偉。副護軍申應周肅拜後進伏。上曰。六兩擧案。盡爲捧入乎。尙喆曰。盡爲捧入矣。上曰。講試紙亦爲待令乎。民始曰。未及待令云矣。上曰。講試紙不爲待令。掌務官擧行。極爲駭然。事知掌務官更爲待令事。分付。擧子卽速整齊。使之卽爲應射。而如有自不之人。先捧擧案事。亦爲分付。命在相入侍。左議政徐命善進伏。上曰。卿見兵參之疏乎。命善曰。疏槪出於朝紙。而未及見其原本矣。上曰。領相則見之乎。尙喆曰。臣亦未及見矣。上曰。其疏辭懇惻。行路亦涕矣。尙喆曰。得子而兼得二孫。可謂奇矣。上曰。兵參以善人。無嗣續。天道未可知也。命善曰。誠如聖敎。而今番之事。皆是造化矣。上曰。兵曹參判李鎭衡疏本入之。賤臣承命持入。上曰。左副讀之。有防進讀。上曰。領左相及兵判。進前聽之。可也。上曰。其情慼矣。而其文亦古矣。尙喆等曰。疏辭甚懇惻。可謂悉陳衷曲也。上曰。兵參今有子。爲之奇幸矣。上曰。此疏出給政院。謄出一本。原本使兵參持去。而分付禮曹。直爲回啓草記。可也。賤臣承命。分付。命宣傳官進前敎曰。試場如有用情之人。當隨現嚴治。步數及鉦鼓分明以告之意。分付於監的官及騎芻都廳。俾無摘奸時現發。可也。上曰。侍衛軍兵雨具。上曰。六兩。午鼓前可畢射乎。國榮曰。可畢矣。上曰。臺下有以弓潛相與受者。査問以奏。可也。國榮査問後奏曰。擧子有無弓而入來者。故潛相與受云矣。上曰。科場甚嚴。呼名入場之後。豈可私相與受乎。無弓者。使之退去。可也。國榮曰。六兩畢射後。當試柳葉箭。分立幾貫革乎。上曰。四貫革立之。而催促放射。可也。上曰。細雨不妨於放射乎。民始曰。雨勢不至妨射云矣。上曰。宣傳官二人潛往監的所。六矢用奸與否。限畢射察奸。可也。上曰。帳殿咫尺之地。喧譁若是。禁喧郞廳。不能飭近仗軍士乎。更定他郞廳。使之嚴飭。可也。上曰。柳葉箭幾至畢射。騎芻應射人。卽令豫爲待令。上曰。分付五芻監的官。五芻盡射後。二中以上人。使之卽爲待令於臺下。可也。上曰。觀武才時。每多雜亂。今番觀武才時則不至亂雜乎。國榮曰。今番觀武才則無亂雜之弊矣。上曰。應講擧子。以何服色應講乎。國榮曰。服色猝難改着。使之隨所着入講。何如。上曰。從便爲之。上曰。應講人爲幾何。民始曰。三十人矣。上曰。以射入格。當直赴者爲幾人。民始曰。合爲十人矣。上曰。以講入格者。可得幾人乎。民始曰。以單大文試講則入格者必多矣。上曰。講試紙。宣傳官具純及任嵂。書之。可也。純書講紙。上曰。善寫乎。國榮曰。善寫矣。上曰。宣傳官輪回書之。可也。擧子以次應講。上曰。具縉最善讀矣。尙喆曰。然矣。上曰。汝旣純通。能復讀他章乎。縉更讀數板。上曰。才不偶矣。此人能解文字。似勝於其兄矣。國榮曰。純亦於向日入侍以詩律面試。臣以二下書等矣。尙喆曰。渠之兄弟。皆爲國家可用之人。誠可嘉矣。講畢後。上曰。此榜何以第次。民始曰。以入格之次。當書之矣。上曰。以次書出。而書以某技入格。可也。上曰。三營中。禁營勸武。多入格者矣。尙喆曰。然矣。大抵禁營勸武。皆是精抄。故武技勝於他營。入格者最多矣。上命入格人具縉等十七人入侍。縉等以次進前。上下詢姓名族泒後。上曰。皆可用之人也。國榮曰。然矣。其中可用之人。使兵判擇用。似好矣。上曰。今此入格人之中。曾有南行薦者。當爲宣傳官乎。命善曰。有薦者皆可爲矣。上曰。五衛將曺命楫。聞有八十五歲老父云。使之卽爲受由。與其弟下去榮親。可也。國榮曰。入格人退出。則下隷輩例奪其衣服。分付禁戢。似好矣。上曰。爭奪之際。恐有傷人之慮。兵曹堂上。出去。分付。各別嚴禁。如有一人奪衣之弊。則兵曹郞廳。當重勘矣。上曰。古則雖文科。皆見奪其衣服云矣。命善曰。然矣。上曰。此事有駭所見。故自先朝禁之矣。國榮曰。擧子及侍衛軍兵。今夜巡邏弛禁事。分付。何如。上曰。分付勿禁。可也。命善曰。宣傳林泰元。騎芻時。濫騎內寺馬。內乘所爲亦駭然。故敢達矣。上曰。不可無罪也。仍命兵曹堂上決棍三度。上曰。當自內還宮。侍衛軍兵皆直爲退去。上還內。諸臣退出。
정조 2년
行都承旨洪國榮藥院直。行左承旨鄭民始坐。右承旨洪檢坐。左副承旨徐有防坐直。右副承旨吳載紹坐直。同副承旨金魯淳式暇。注書柳孟養藥院直鄭東浚病。假注書李度謙仕直。事變假注書朴奎淳仕。
정조 2년
都提調臣徐命善。提調臣具允鈺。右副承旨臣吳載紹啓曰。昨日親臨試射。侵暮還內。伏未審夜間。聖體。若何。臣等今日。率諸御醫。趁早入診。詳察聖候。爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候一樣。待下敎日入侍。宜矣。
정조 2년
鄭民始。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 2년
以備忘記。傳于徐有防曰。時囚罪人李思謹趙雲斗金慶浹等罪犯。非止凶獰。俱難免斗護逆種之律。不但道啓爲此。證援昭然。則訊問之下。終始發明。究厥心腸。不難知也。姑竝遠地散配。
정조 2년
傳于吳載紹曰。書狀入侍。
정조 2년
鄭民始。以禁衛營言啓曰。來十二月當四番左部左司屬洪忠道五哨軍兵。來十一月二十五日。京中逢點。依例準二朔立番之意。本道監兵使處。豫爲知委。何如。傳曰。知道。
정조 2년
又以禁衛營言啓曰。來十月當三番左部前司屬洪忠道五哨軍兵逢點實數六百五十二名。已爲點閱整齊。來十月初一日。與內外各處入直將官軍兵等依例替代後。舊軍放送之意。敢啓。傳曰。知道。
정조 2년
徐有防。以御營廳言啓曰。本廳來十二月己亥正月兩朔應立左部後司屬全羅左道二哨。右道三哨合五哨軍兵。十一月二十五日京中逢點。十二月初一日。與右司軍兵。當爲替代立番。趁期調送事。本道監兵使處。依前知委之意。敢啓。傳曰。知道。
정조 2년
又以御營廳言啓曰。本廳來十月十一日兩朔應立左部右司屬全羅左道五哨軍兵六百七十名。已爲逢點整齊矣。十月初一日。與中司軍兵替代立番後。舊軍放送之意。敢啓。傳曰。知道。
정조 2년
鄭民始。以兵曹言啓曰。今九月朔武臣堂上祿試射。無故日退行事。草記允下矣。以二十七日設行。而試官望備擬以入之意。敢啓。傳曰。知道。
정조 2년
吳載紹。以義禁府言啓曰。時囚罪人李思謹趙雲斗金慶浹等遠地散配事。命下矣。罪人李思謹慶尙道昆陽郡定配。罪人趙雲斗泗川縣定配。罪人金慶浹鎭海縣定配。而以備忘記內辭意。具罪目依例發遣府書吏羅將。待城門開押送于各其配所之意。敢啓。傳曰。知道。
정조 2년
三司合啓。大司憲李𡊠。大司諫洪秉纘。司諫沈命德。持平柳誼宋銓。獻納金東淵。副校理洪明浩。正言安廷玹啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及三載。轉而爲合辭之啓。合辭之啓。又閱累朔。轉而爲伏閤之爭。畢竟處分。至於近島薄竄。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然則夫安有謀危宗社之如此賊。而使之首領之得保耶。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊所熒惑。赫然明斷。丕建大策。以奠我宗祊於億萬年磐石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請亟寢鄭致達妻減死安置之命。夬正王法。以洩神人之憤。乙未冬國家安危之機。至今追思。尙覺凜然。苟有體國大臣。則雖非上數。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有拂輿情。請還寢遠竄罪人韓翼謩金吾草記勿施之命。仍施遠竄之典。金相福。以天生妭邪之性。具萬古宵小之行。斷其平生。直一鳳漢之影子。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其心腹爪牙。指忠爲逆。指逆爲忠。視士流如復私讎。直與麟謙恒簡輩。腹肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而乙未冬相臣疏出之後。荐棘罪人宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。日前傳敎中焦燥凜然之敎。殆臣子之所不忍聞者也。相福之爲逆黨而護之釀之。使殿下至於此境者。已是相福之極罪也。斷案也。安有如此之罪。而終得幸免者乎。若雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。灼然可知。逆雲旣以伏誅。而相福之獨爲晏然者。揆以王章。寧有是理。今以筵話傳說。論相福之罪者。眞是緦功之察耳。麟謙雲諸賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福本以洪家之人。與此三賊。凶謀祕計。無不參涉。則凡厥罪犯。至爲叵測。移配近地。已失太寬。連請遠竄。猶是輕典。而乍允旋收。遽有全釋之命。末後處分。只施放歸之典。殿下雖以好生之德。欲推解網之仁。而三尺終難撓屈。輿情去而愈激。請放歸田里罪人金相福爲先極邊遠竄。噫嘻。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於麟賊。旣已斷恩行誅矣。龜柱之凶逆。何異於賊麟。而一行一否。輿情益激。又況以今番量翼𨩌諸賊之招觀之。根柢之所萌孽。龜柱也。窩窟之所豢養。龜柱也。其在塞亂源杜禍本之道。尤不容一刻假息於海島。而尙今靳允。憂危轉深。若此度日。則將不知幾許。量𨩌。又起於幾處。方來之慮。先事之虞。容有極哉。請黑山島定配罪人龜柱。亟加嚴鞫。夬正王法。答曰。不允。
정조 2년
兩司合啓。大司憲李𡊠。大司諫洪秉纘。司諫沈命德。持平柳誼宋銓。獻納金東淵。正言安廷玹啓曰。敬彬成運之與若淵相簡爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府更爲設鞫得情。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。澤遂。爛漫同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂。竝令王府設鞫嚴問。會遂之罪惡。與澤遂一而二二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府設鞫得情。李觀源以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府設鞫得情。噫。今番窮凶諸賊。誠往牒所無之變。而逆禶以王室近親。名出凶徒之推戴。宮城吹角。擧國鼎沸。宗社危如一髮。禍機迫在呼吸。渠若有一分臣子之心。固當卽地滅死。而食求其飽。衣求其煖。必欲圖生。復見天日等說。若有所恃者然。究厥心腸。已極萬萬叵測。而以殿下至仁至愛之德。不忍加誅。至使大臣禁堂。往問於渠。則猶復頑忍不動。終始拒逆。至曰我豈可死。卽此一節。尤可見其情狀之陰慘矣。臣等雖不敢以傅會之說仰陳。而逆禶未死之前。獰風怪雨。浹日大作。折木飛瓦。山川決裂。及其物故之後。天氣開霽。日月昭朗。噫。天心如此。其爲對國之敵。於此尤可驗矣。渠旣自盡。王章未伸。輿情方切。而遽有其妻全釋之命。殿下之所貸者私恩。臣等之所執者公法。邦憲莫嚴。群情益激。請還寢逆禶妻放釋之命。依金吾初定濟州地定配。籍産一依法典擧行。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠招辭觀之。雖優爲謀逆。以不少之人。何可遽然承服。又以爲。如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之穉少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贜汚狼藉之後。而少無圖報之意。反肆悍厲之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露於賊泰之招。密書之頻數。往復於逆來諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿情益切。請物故罪人志恒之支屬應坐者絶島散配。答曰。不允。
정조 2년
府啓。持平宋銓啓曰。妖宦壽賢之締結一種嗜利之凶徒。爛漫和通狀。渠旣明白納招。則豈可一日容貸於覆載之間乎。今此酌處之命。雖出好生之德。而三尺至嚴。不可島縣爲奴而止。請大靜縣爲奴罪人金壽賢依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。錫達以厚賊之父。尙今偃息於覆載之間者。輿情已極齊憤。而況此犯贜之數。死有餘罪。以此以彼。決不可杖配而止。請梁山郡定配罪人錫達依律處斷。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。揆以國法。有難曲貸。請削黜罪人金漢耆亟施竄配之典。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府設鞫嚴問。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何以折姦萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄。則其窮凶情節。無以嚴覈。請長鬐縣定配罪人聖中。亟令王府設鞫嚴問。期於得情。快正王法。有臣宗甲義駿和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府設鞫嚴問。依律處斷。罪人趙濟泰李潤成俱以逆禶之切姻。凶謀逆節。萬無不知之理。而濟泰則初不刑訊。經先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎亟寢酌處之命。仍令王府設鞫得情。快正王法。罪人南興老。以逆述之狎客。隨在謫所。究其情狀。已極萬萬叵測。而又於逆範輩聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老亟寢酌處之命。仍令王府設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中設鞫嚴問。夬施當律。後樂旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府更加嚴鞫。期於得情。鳴遠。旣於若淵冤死之說。爛漫參涉。又敢作爲萬萬叵測之語。恣意護逆。甘心死黨。至登於道臣之密啓。究其情跡。量海後翼。一串貫來。則不可以孤雛腐鼠。而有所容假。請慶源府定配罪人鳴遠依律處斷。物故罪人德泰。以逆來之子。締交志恒。而渠父與逆賊志恒。陰謀之綢繆。渠旣同參。凶札之往復。渠亦傳致。窮凶極惡之情節。渠自實吐。而以其徑斃。王章未伸。輿憤益切。請物故罪人德泰支屬應坐者一一査出。絶島散配。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。絶島爲奴罪人一才卜男福伊。俱以志恒之奴屬。暗聽志恒之指使。譸張凶言。傳播遐方。其所窮凶極惡之情節。三尺至嚴。萬戮猶輕。請濟州牧爲奴罪人一才。大靜縣爲奴罪人卜男。黑山島爲奴罪人福伊。竝令王府嚴鞫依律處斷。答曰。不允。
정조 2년
院啓。大司諫洪秉纘。司諫沈命德。正言安廷玹啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟令王府設鞫得情。快正王法。李弘濟。地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請南海縣定配罪人李弘濟。亟令王府設鞫嚴問。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點久矣。今其一疏。不思革面之圖。敢懷護逆之心。細究全篇隱然有扶抑之意。必欲售漫漶之計。當此嚴懲討鋤亂逆之日。此等背陽面陰嘗試凶論之類。決不可薄竄而止。請海南縣竄配罪人金載順。亟令王府設鞫嚴問。機張縣竄逐罪人朴宗岳。旣以左右麟謙親密養泰。被論竄屛。則其在嚴防之道。亦不可輕易放釋。請寢竄逐罪人朴宗岳放釋之命。噫嘻。痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。宮人福氷。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖惡之徒。決不可以微賤而容貸。請還寢福氷酌處之命。依律處斷。申光復。本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。請海美縣定配罪人申光復。更令王府嚴鞫得情。罪人克觀克泰。以妖任之同氣。凶謀逆節。爛漫同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫洩。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛漫同參。昭不可掩。而究覈未竟。酌處有命。王章未伸。輿情愈激。請定配罪人具翼遠亟寢酌處之命。仍令王府嚴鞫得情。夬施當律。罪人大燮。以逆範之族屬。爲興文之主人。渠家又作謀會之所。而興文龍輝挾匕之日。軍官五十人作隊犯闕之說。俱出於謀議之席。則渠之爛漫同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府設鞫得情。夬正王法。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命仍令。王府設鞫得情。夬正王法。放逐鄕里罪人尹得毅。本以愚騃之性。濟以濫猾之習。不學無恥。惟利是趨。以養厚之死友。爲光綏之食客。日夜綢繆。所營者何事。風雨造請。所議者何謀。行跡之陰祕。與李鎭常輩。實無異同。尙今漏網。物論駭惋。請放逐鄕里罪人尹得毅。施以屛裔之典。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郗超。今古一轍。而善地薄竄。邦刑不加。況今麟謙雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟命王府竝加嚴鞫。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙以同惡相濟之凶種。偃處近郊。官爵不收。輿情憂憤。去而益深。請恒善支屬亟命散配。日謙兄弟竝投絶島。以嚴隄防。禁庭拔劍。論其心跡。俱極無嚴。事當登時正刑。而雖以欽恤之聖德。至命三覆而終貸一律。有壞三尺。無以懲萬世凶頑之類。殺人者死。王法至嚴。諉以狂易。輒逭當刑。則豪勢奸猾。死中求生。孰不效佯狂而倖免乎。僞印已是一律。而曆日所以欽天象而敬人時。先時後時。殺之無赦。尤非財貨官階盜踏之比。大禹下車泣辜。而未聞肆赦之文。聖人生道殺人。人不怨殺。徒以不忍人之心。曲赦難赦之罪。卽後世姑息之政。非王者公正之道。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府設局嚴問。夬施當律。放逐罪人鄭遠達。雖曰狂易之人。旣爲逆謙至親。島配罪人閔百奮。本以賊徒所親。兼是簡恒切屬。則俱不可全然放釋。請亟收放逐罪人鄭遠達。珍島郡定配罪人閔百奮放釋之命。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。吳濬根。本以凶猾之人。粗挾文墨之技。托跡閔家。結爲心腹。弘燮父子決科之文。皆出此人之手。而前後濫職。實藉其汲引之力。大小事爲。無不爛漫參涉。則渠以凶賊狎客。罪犯如此。不可以削版而止。請吳濬根亟施屛裔之典。昌鼎旣是逆淵之至親。自同平人。偃息城闉。已極放恣。而與量海後翼。爛漫往來。綢繆謀議。前後情跡。綻露無餘。則不可以量海端緖之自渠現露。有所參酌。請河東府減死定配罪人昌鼎依律處斷。範聖以逆淵之至親。黨附極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞之。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖依律處斷。物故罪人德泰。以逆來之養子。締結志恒。而逆來恒賊之綢繆陰謀。渠皆同參。往復祕札。渠亦傳致。窮凶情節。渠自吐實無餘。而以其徑斃。王章未伸。輿憤莫洩。請物故罪人德泰支屬之應坐者。一竝詳査。絶島散配。志遜以恒賊之庶從。爲恒賊之卒徒。宿食於恒家。隨從於恒謫。陰謀祕計。狼藉同參。恒賊徑斃之後。獄情肯緊。惟係志遜。則不可以其供辭之似實。遽施寬典。請㓒原縣定配罪人志遜。更令王府設鞫嚴問。期於得情。散配罪人孫景完李德杓鄭德涵趙命禧金德麟。或是志恒之妾父。或是志恒之親傔狎客。旣參凶謀。又傳凶書。陰凶情跡。狼藉昭著。酌處之命。雖出於好生之聖德。而揆以王章。失之太輕。請散配罪人孫景完李德杓鄭德涵趙命禧。竝令王府更加嚴鞫。依律處斷。答曰。不允。
정조 2년
戊戌九月二十六日。記事官姜彙鈺。漢城府啓目。觀此按覈御史書啓。則劉漢翼之矢死欲或爭。情或可恕。李儒慶之據理必掘。法所不已。劉漢翼之父塜。依法典掘移之意。分付該道臣。何如。傳曰。依允。
정조 2년
戊戌九月二十六日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨日勸武科。亦爲年少武士激勸之道。而及第亦多出矣。國榮曰。然矣。今則多得宣傳官材矣。上曰。各營勸武。非但人物之俊秀。才藝亦頗優。稍勝於一內禁衛矣。國榮曰。勸武軍官則如非有地處善弓馬則不敢入屬。故皆是優才矣。上曰。兵參旣定其後。今欲見之。率其子入侍事。分付。命退去。諸臣以次出。
정조 2년
戊戌九月二十六日巳時。上御開泰門。方物看品入侍時。行都承旨洪國榮。行左承旨鄭民始。右承旨洪檢。左副承旨徐有防。右副承旨吳載紹。記事官柳孟養。假注書李度謙。記事官金勉柱李信祜。以次進伏訖。上曰。各司郞廳。各領所掌方物。以次入來之意。分付。賤臣傳命。上曰。濟用監提調使之入侍。孟養傳命。與濟用監提調具允鈺。偕入進伏。上曰。方物之品皆。何如。允鈺曰。近來方物。自上申飭。故品皆比前極好。恐不無反爲後弊之慮矣。國榮曰。豈可自朝家不爲申飭。以致生梗於彼國耶。上曰。在我之道。盡誠爲之。可矣。允鈺曰。聖敎至當矣。各司郞廳奉方物進前。上曰。紙品。何如。國榮曰。紙厚似不如前。而色品比前好矣。上曰。色品皆同乎。允鈺曰。皆同矣。上曰。表裏色紬。何如。國榮曰。皆極擇矣。上曰。尺數均乎。仍命尺量。皆準尺而有餘。允鈺曰。有飭敎。故物種皆無未盡矣。上曰。歲幣不爲移准乎。允鈺曰。冬至使有移准。而別使則無移准之例矣。上曰。白面紙之先已看品者出給。而未及看品者。承旨抽栍看品。可也。上曰。近日京司草記紙太厚。或不爲貢人之弊否。以擧條紙觀之。亦皆好矣。允鈺曰。然矣。上曰。親臨方物看品時。長興庫官員。雖非該色。亦爲待令。今番則只一員入來。何也。有防問奏曰。一員受由在外。一員未肅拜云矣。上曰。何故不爲肅拜乎。國榮曰。病未肅拜云矣。上曰。使之待令。可也。上曰。龍紋席亦好矣。國榮曰。果好品矣。上曰。兵曹參判率子入來與否知入。孟養問奏曰。姑未入來云矣。上曰。催促。可也。上曰。長興庫官員。何時下敎。而尙無動靜。極爲駭然。連爲催促。可也。賤臣承命。分付。長興庫官員。奉肅拜單子入來。上曰。誰也。有防曰。長興庫主簿申光儀也。上曰。果似實病耶。國榮曰。觀其貌。似有實病矣。上曰。若有實病。則當此親臨。方物看品之時。宜卽呈旬變通。豈可偃然在家。不卽待令乎。以此以彼。不可無處分矣。有防曰。親臨方物看品時。長興庫官員。預爲待令。而主簿申光儀。謂有身病。初不入來。屢勤飭敎。其在事體。極爲駭忽。本院請推之外。無他可施之罰。何以爲之乎。上曰。汰去。可也。出擧條上曰。兵曹參判催促入侍。可也。兵曹參判李鎭衡入來進伏。上曰。俄有率子入侍之敎。而卿子何不入來耶。鎭衡曰。臣有情私之極悲懇者。欲爲先暴於前席。故促敎之下。先爲入來矣。上曰。第陳之。鎭衡曰。臣於天地間。卽一畸窮之人也。孤露餘生。晩竊科第。而望絶當世。無意進取。幸際聖明。過蒙拂拭之恩。位躋卿月之班。榮已極矣。分已逾矣。臣旣無子姓。只有老夫婦而已。每於退朝之暇。私相告語曰。吾以無似。偏荷不世之聖恩。自今至死。惟依日月之耿光而已。身後之計。顧何足恤。至於繼後。卽人倫之大事。則如有一分苟且之端。決不可爲之。果有成言矣。日前登筵之時。上下酬酢之際。偶以賤臣家事。至煩天廳。恩敎縷縷。反復丁寧。故臣不得已有所陳懇者矣。成命之後。臣自騎省替直出去。則家間有難言之事。而臣何敢欺隱於君父之前乎。臣之寡從嫂年過七耋。且慈愛過人。旣以一子出繼於臣兄。又聞此報之後。廢却食飮。號哭不已曰。君命旣不可違。此子若復與人。則吾何以保生乎。方在奄奄垂盡之境。且兢淵性本偏狹。見其老母此狀。亦以爲以子之故。老母情景若此。如吾之不肖。生亦何爲云。景色已極慘絶。而若使兢淵老母。終至難保之地。則爲兢淵者亦不得爲人。而臣家則終隨而亡矣。伏望聖上。曲諒臣迫隘難安之狀。收還成命焉。上曰。是何言也。予以爲兢淵爲人。頗有可取者。今之此擧。可謂不識倫紀。極可駭然。人倫何等大事。而旣定之後。乃請反汗。古今旣有如此之事乎。國榮曰。聞其事情。則婦女偏性。安得不然。而旣有君命。一定天倫。則在兢淵之道。惟當泣諫其生母。以爲回心之地。來拜其養父。以重所後之義。十分當然。而不此之爲。渠反以死自誓。相對號泣者。萬萬不成道理也。然兢淵亦豈不知這個道理。而其情境之迫隘。想必難言矣。鎭衡曰。非但從嫂之心。難回兢淵之爲人。亦似狹隘而然矣。果如都承旨之言矣。上曰。旣定人倫。則爲其子者。豈容更有他道。且於成命之下。渠尤焉敢若此。誠一大變怪也。然想其爲人。必有善處之道矣。其所不卽來見養父者。以其母之故也。仍顧史官曰。汝等以同僚之誼。似不可坐視。以筳中說話錄示。毋使兢淵終始執迷。自陷於人倫之罪。可也。上曰。兵曹參判使之省記入直。可也。上還內。諸臣退出。
정조 2년
戊戌九月二十六日未時。上御誠正閣。書狀入侍時。書狀南鶴聞。左副承旨徐有防。假注書李度謙。記事官金勉柱李信祜。以次進伏訖。上命書狀進前。鶴聞進伏。上曰。何以往返乎。鶴聞曰。特蒙聖恩。無事徃返矣。上曰。日前領府事入侍時。未及詳問彼國事情矣。皇帝動駕威儀凡節。果何如。鶴聞曰。動駕威儀。與我國略同。而至於行陣旗鼓。初無排立之事矣。上曰。聞見錄持來乎。鶴聞曰。置於政院矣。上命持入。賤臣承命持入。鶴聞曰。臣以使事。有仰達者矣。灣上延卜。蓋出一時權宜之擧。而襲謬已久。爲弊轉甚。臣於聞見別單中。略陳其必罷之意。而邊民買賣。初不有關於使事。則書狀官之獨留柵外。曠日遲待。非但有損於事面。實爲貽羞於朝廷。不可無變通之擧。至於譯學。彼中之事關機務者。則皆用淸語淸書。雖以今番事言之。禮部知委文字及皇帝酬酢言語。漢學諸譯。率皆不通。而只有一淸譯專當幹事。大抵淸學疎鹵。誠甚可悶。亦宜另飭該院。肄習激勵。俾有實效。似好矣。上曰。後日次對。稟處。可也。出擧條命退。諸臣退出。
정조 2년
行都承旨洪國榮藥院直。行左承旨鄭民始式暇。右承旨洪檢坐直。左副承旨徐有防坐。右副承旨吳載紹坐直。同副承旨金魯淳式暇。注書柳孟養藥院直鄭東浚病。假注書李度謙仕直。事變假注書朴奎淳仕。
정조 2년
又傳曰。昨日旣不入侍。前注書李兢淵。仍令該曹口傳付軍入侍。
정조 2년
傳于洪檢曰。屢爲煩稟。左副承旨推考。
정조 2년
徐有防。以都摠府言啓曰。副摠管具明謙。以能麽兒堂上。能麽兒坐起事。一所巡廳。晝仕出去之意。敢啓。傳曰。知道。
정조 2년
吳載紹。以內醫院言啓曰。院鍼醫有闕。代。前鍼醫張宅祚還差。令該曹依例付軍職。冠帶常仕。何如。傳曰。允。
정조 2년
有政。吏批。判書洪樂純在外。參判未差。參議李義翊進。右副承旨吳載紹進。
정조 2년
吏批啓曰。判書洪樂純在外。參判未差。小臣獨政未安。何以爲之。敢稟。傳曰。只出緊任。
정조 2년
以徐浩修爲刑曹參判。柳戇爲刑曹參議。金健修爲刑曹佐郞。兼持平趙時偉。兼掌令南鶴聞減下。
정조 2년
兵批。判書李徽之病。參判李鎭衡入直進。參議李秉模病。參知宋煥喆病。右副承旨吳載紹進。副司直任瑎。副司果張宅祚。
정조 2년
吳載紹。以兵曹言啓曰。今九月二十七日黃海道載寧居女人金召史。自敦化西挾門入來。鳴申聞鼓。依定式下該曹推問。何如。傳曰。允。
정조 2년
三司合啓。大司憲李𡊠。大司諫洪秉纘。司諫沈命德。持平柳誼宋銓。獻納金東淵。副校理洪明浩。正言安廷玹啓曰。請亟寢鄭致達妻減死安置之命。夬正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福爲先極邊遠竄。請黑山島定配罪人龜柱亟加嚴鞫。夬正王法。以上措語見上答曰。不允。
정조 2년
兩司合啓。大司憲李𡊠。大司諫洪秉纘。司諫沈命德。持平柳誼宋銓。獻納金東淵。正言安廷玹啓曰。請薪智島定配罪人敬彬。熊川縣定配罪人成運。竝令王府更爲設鞫得情。請還寢象厚放歸田里之命。仍施絶島定配之典。請彦衡養遂獻遂竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請逆禶妻依金吾初定濟州地定配。籍沒家産。一依法典擧行。請遲晩後物故罪人啓能亟施孥籍之典。請令王府一依古典。趾賊等凶種之年未滿者。待其稍長。卽施邦刑。以絶凶逆易種養禍之患。請物故罪人志恒之支屬應坐者絶島散配。以上措語見上答曰。不允。
정조 2년
府啓。持平柳誼啓曰。請大靜縣爲奴罪人金壽賢依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。夬正王法。請梁山郡定配罪人錫達依律處斷。請削黜罪人金漢耆亟施竄配之典。請海南縣竄配罪人金載順亟令王府設鞫嚴問。請三水府定配罪人洪達洙亟令王府更加嚴鞫。依律處斷。請長鬐縣遠竄罪人聖中亟令王府設鞫嚴問。期於得情。夬正王法。請削版罪人有臣宗甲義駿竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成更令王府設鞫得請。施以當律。請楸子島定配罪人趙嵎亟寢酌處之命。仍令王府設鞫得情。夬正王法。請旌義縣減死安置罪人興老亟寢酌處之命。仍令王府設鞫得情。夬正王法。請薪智島荐棘罪人瑩中設鞫嚴問。夬施當律。請濟州牧定配罪人後樂亟令王府更加嚴鞫。期於得情。請慶源府定配罪人鳴遠依律處斷。請物故罪人德泰支屬應坐者一一査出。絶島散配。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊仍令王府更加嚴鞫。期於得情。請濟州牧爲奴罪人一才。大靜縣爲奴罪人卜男。黑山島爲奴罪人福伊竝令王府嚴鞫。依律處斷。以上措語見上答曰。不允。
정조 2년
院啓。司諫沈命德啓曰。請大靜縣爲奴罪人金壽賢更令王府設鞫嚴問。依律處斷。請爲奴罪人河翼龍金重得亟令王府設鞫得情。夬正王法。請南海縣定配罪人李弘濟亟令王府設鞫嚴問。請海南縣竄配罪人金載順亟令王府設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等竝令王府設鞫嚴問。期於得情。夬正王法。請還寢福氷酌處之命。依律處斷。請海美縣定配罪人申光復更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫更令王府嚴鞫得情。夬正王法。請定配罪人具翼遠亟寢酌處之命。仍令王府嚴鞫得情。夬施當律。請減死安置罪人大燮亟寢酌處之命。仍令王府設鞫得情。夬正王法。請減死罪人弼海亟寢酌處之命。仍令王府設鞫得情。夬正王法。請放逐鄕里罪人尹得毅施以屛裔之典。請遠竄罪人安兼濟李宅鎭亟令王府竝加嚴鞫。期於得情。依律處斷。請恒善支屬亟命散配。日謙兄弟竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中亟令王府設鞫嚴問。夬施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集亟令王府拿鞫得情。施以當律。請吳濬根亟施屛裔之典。請河東府減死定配罪人昌鼎依律處斷。請濟州牧減死定配罪人範聖依律處斷。請物故罪人德泰支屬之應坐者一竝詳査。絶島散配。請㓒原縣定配罪人志遜更令王府設鞫嚴問。期於得情。請散配罪人孫景完李德杓鄭德涵趙命禧金德麟竝令王府更加嚴鞫。依律處斷。以上措語見上答曰。不允。
정조 2년
戊戌九月二十七日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨日適見錄啓。則時囚中多有落漏者。此必是曹吏弄奸之弊。而該曹堂郞。不爲察飭。肆然入啓。殊極可駭。國榮曰。自前錄啓。每有此弊。蓋各司報囚者甚多。而錄啓中或慮過多。有此抄拔之弊矣。上曰。査實後當處分矣。上曰。昨日李兢淵何不入侍乎。國榮曰。以其母病之重。言送於本院。不得待令矣。上曰。今日則兵參率來入侍事。分付。命退去。諸臣以次出。
정조 2년
戊戌九月二十七日巳時。上御誠正閣。左副承旨入侍時。左副承旨徐有防。記事官柳孟養金勉柱李信祜。以次進伏訖。上曰。兵曹參判入侍。兵曹參判李鎭衡進前。上曰。今得佳子。實爲可幸。鎭衡曰。非爲得子而喜而已。生逢聖世。荷此恩眷。以無子爲有子。頂踵毛髮。莫非洪恩。臣何以報答萬一乎。上曰。卿之子入來乎。鎭衡曰。以其母病之重。聖敎之下。昨日不得入來。方此惶悚之中。又有飭敎。故今方入來云矣。上曰。卿則先退。待卿子來。同爲入侍。可也。鎭衡先退。上曰。刑曹郞廳。典獄官員。已待令於閤外乎。有防曰。皆已待令矣。上曰。注書出去。問以每十日時囚都錄啓時。多有落漏者。奏御文字。何爲欺隱乎。平問之下。直告事。問之。賤臣承命出問後回奏曰。刑曹則只憑典獄加囚放文書。去來於大臣。待其可放可仍。因爲修整入啓。故刑曹則初不知云矣。上曰。典獄文書雖如是。刑曹豈有不知之理乎。欺隱之罪。在所難免。二十日刑曹堂郞及典獄官員。當處分。捧現告以入。刑曹該色吏。典獄書員嚴囚事。分付。命退去。諸臣以次出。
정조 2년
戊戌九月二十七日申時。上御誠正閣。兵曹參判入侍時。兵曹參判李鎭衡。右副承旨吳載紹。記事官柳孟養金勉柱李信祜。司正李兢淵。以次進伏訖。上謂兢淵曰。兵參自在春坊時。於予故人。而亦可謂善人矣。善人不可無嗣。且在同休戚之地。汝爲兵參之子。則尤當自別。汝亦於國家。可同休戚。甚可幸也。鎭衡曰。恩敎至此。臣之父子。益不勝感泣矣。上曰。有子如彼。今後則卿可無憂矣。命兵參父子先退。命書傳敎曰。按書周官司寇掌邦禁。掌禁之地。欺蔽爲事。則厥辜如何哉。在囚罪人之勿論輕重罪而錄啓。卽愼庶獄之意也。近來人不畏法。彌縫成習。錄啓之時。如其自各司囚禁者。率多掩不以聞。事之怪駭。莫有甚於此。昨夜適又意到。命卽閱囚。果又有是弊矣。已前之冒犯。雖屬令前。姑不追究。乃者申令之下。復不懲戢。此不嚴斷。後弊難防。二十日錄啓刑曹參議李晉圭。削職。該色郞廳柳煥德。罪與堂上有異。罷職。獄官李昌源。爲掩本事。未放罪人。詐自書放。尤極無狀。爲先汰去。下義禁府嚴加勘處。曹署諸下人。竝令該曹照律嚴處後草記。又命書傳敎曰。政官牌招開政。又命書傳敎曰。刑曹無行公堂上。且有擧行事。參判參議之代。另加擇差。待下批牌招。使之開坐擧行。又命書傳敎曰。欲爲下敎。到配狀啓適到矣。兔山縣定配罪人鄭右奉所犯。不過四件事外編配之多。亦屬可悶。分揀放送。如有同罪而到配者。罰亦施矣。一體放送事。分付該曹。命退去。諸臣以次出。
정조 2년
行都承旨洪國榮藥院直。行左承旨李鎭衡坐直。右承旨洪檢坐。左副承旨吳載紹坐直。右副承旨李養鼎坐。同副承旨金魯淳坐。注書柳孟養藥院直鄭東浚病。假注書李度謙仕直。事變假注書朴奎淳仕。
정조 2년
又傳曰。左承旨鄭民始許遞。
정조 2년
洪檢。以奎章閣言啓曰。直提學鄭民始時無職名。令該曹口傳付軍職。何如。傳曰。允。
정조 2년
兵批口傳政事。副司直鄭民始。
정조 2년
承旨前望單子入之。以李鎭衡爲承旨。
정조 2년
傳于洪檢曰。昨旣不以煩濆爲懼。而今反忽於傳宣命令。已極可駭。況職在該房。昨日申飭之下。囚徒亦不照察。該房承旨徐有防罷職。
정조 2년
承旨前望單子入之。以洪秉纘爲承旨。
정조 2년
傳于洪檢曰。新除授承旨李鎭衡洪秉纘竝牌招察任。
정조 2년
以同副承旨洪秉纘牌不進罷職傳旨。傳于吳載紹曰。許遞。行副司直李養鼎除授。
정조 2년
吳載紹啓曰。新除授右副承旨李養鼎。卽爲牌招察任。何如。傳曰。允。
정조 2년
以備忘記。傳于吳載紹曰。奎章閣直閣鄭志儉。仍任前職。
정조 2년
吳載紹。以義禁府言啓曰。今此推鞫時。本府堂上當爲備員。同義禁一員有闕代。令政院稟旨差出。何如。傳曰。允。
정조 2년
吳載紹啓曰。因義禁府草記。今此推鞫時。本府堂上當爲備員。而同義禁一員有闕代。令本院稟旨差出事。允下矣。同義禁有闕代。令該曹口傳差出。以爲進參之地。何如。傳曰。允。
정조 2년
又啓曰。今日推鞫。兩司當爲進參。而大司憲李𡊠疏批未下。執義兪彦鏶。掌令金鍾厚在外。掌令李昌漢未肅拜。持平柳誼詣臺避嫌。宋銓詣臺傳啓。憲府無進參之員。掌令李昌漢。卽爲牌招。使之進參。何如。傳曰。允。
정조 2년
以備忘記。傳于吳載紹曰。一司亦有開坐之例。推鞫卽爲開坐事。分付。
정조 2년
吳載紹。以問事郞廳。以鞫廳大臣意啓曰。臣等今方來會。而在囚罪人安汝石李德秀安處京中。何罪人先爲推問乎。敢稟。傳曰。一竝推問。如不直招。安汝石施威。李德秀安處京限五度加刑。又不直招。限十五度加刑。
정조 2년
傳于洪檢曰。三司坐罷人員一竝敍用。
정조 2년
吏批口傳政事。以趙時俊爲同義禁。
정조 2년
傳于金魯淳曰。錄囚始於唐而備於宋。皆五日一錄囚焉。我朝十日一錄啓。殊非古制。況十日之間。雖有枉被之囚。幽怨安得以自達於殿陛之上乎。此後該曹五日一錄囚。一依古制爲之事定式。仍令載之受敎。
정조 2년
傳于洪檢曰。昨日申飭果如何。而以本司之事。囚禁猶或可也。稱以御藥所用。以長生殿牌捉囚。萬萬駭然。當該堂郞捧現告以入。
정조 2년
傳于金魯淳曰。貢人輩有不善擧行之事。則自上司囚禁。例也。御藥乃內局所管。長生殿卽外衙門也。以進上之事。用他處之牌。其義何居。身爲重宰。不能操執如此。良可寒心。當該提調具允鈺。從重推考。其慫慂掌務官及該吏。移秋曹嚴處。似是小事。關係則重。此後長生殿牌。梓宮一節外出用者。當重繩。以此亦爲分付。
정조 2년
吳載紹啓曰。憲府雖是直囚衙門。而至於監察。除非事關祭享及押班。則不得直囚。例也。監察成鎭殷。以別有處置爲目。任自捉囚。有違法例。萬萬駭然。本院請推之外。無他可施之罰。何以爲之。敢稟。傳曰。已處分於臺啓矣。
정조 2년
又以刑曹言啓曰。慫慂掌務官及該吏。移秋曹嚴處事。命下矣。依傳敎。取考律文。則大明律不應爲條。有曰。不應得爲而爲之。事理重者。杖八十。掌務官崔重珽。書員太命福。依此律施行。各決杖八十之意。敢啓。傳曰。知道。
정조 2년
傳于鄭民始曰。推鞫姑罷。明日爲之。
정조 2년
以江原監司李亨逵狀啓。十月令薦新進上生銀魚。節序差早。限內不得封進。惶恐待罪事。傳于吳載紹曰。勿待罪事。回諭。